CELEX: 32018D1490
Language: da
Date: 2018-10-02 00:00:00
Title: Rådets gennemførelsesafgørelse (EU) 2018/1490 af 2. oktober 2018 om at give Ungarn tilladelse til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem

8.10.2018   
               
               
                  DA
               
               
                  Den Europæiske Unions Tidende
               
               
                  L 252/38
               
            
         RÅDETS GENNEMFØRELSESAFGØRELSE (EU) 2018/1490
         af 2. oktober 2018
         om at give Ungarn tilladelse til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets direktiv 2006/112/EF af 28. november 2006 om det fælles merværdiafgiftssystem (1), særlig artikel 395, stk. 1, første afsnit,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     I henhold artikel 287, nr. 12, i direktiv 2006/112/EF kan Ungarn momsfritage afgiftspligtige personer, hvis årlige omsætning højst er lig med modværdien i national valuta af 35 000 EUR beregnet på grundlag af kursen på dagen for landets tiltrædelse.
                  
               
                     (2)
                  
                  
                     Ved brev registreret i Kommissionen den 13. november 2017 anmodede Ungarn om tilladelse til at indføre en særlig foranstaltning, der fraviger artikel 287, nr. 12, i direktiv 2006/112/EF med henblik på at forhøje fritagelsestærsklen til 48 000 EUR. Denne særlige foranstaltning vil indebære en fritagelse af disse afgiftspligtige personer for nogle af eller alle de momsforpligtelser, der er omhandlet i afsnit XI, kapitel 2-6, i direktiv 2006/112/EF.
                  
               
                     (3)
                  
                  
                     En højere tærskel for særordningen for små virksomheder, jf. artikel 281-294 i direktiv 2006/112/EF, er en forenklingsforanstaltning, da den kan mindske små virksomheders momsforpligtelser markant.
                  
               
                     (4)
                  
                  
                     I overensstemmelse med artikel 395, stk. 2, andet afsnit, i direktiv 2006/112/EF fremsendte Kommissionen ved breve af 6. februar 2018 Ungarns anmodning til de øvrige medlemsstater. Ved brev af 7. februar 2018 meddelte Kommissionen Ungarn, at den rådede over alle de oplysninger, den fandt nødvendige for at kunne vurdere anmodningen.
                  
               
                     (5)
                  
                  
                     Den anmodede særlige foranstaltning er i overensstemmelse med de politiske målsætninger i Kommissionens meddelelse af 25. juni 2008»Tænk småt først — En »Small Business Act« for Europa«.
                  
               
                     (6)
                  
                  
                     Eftersom den forhøjede grænse vil medføre færre momsforpligtelser og dermed en lettelse af de administrative byrder og færre efterlevelsesomkostninger for små virksomheder, bør Ungarn gives tilladelse til at anvende den særlige foranstaltning i en begrænset periode. Særordningen for små virksomheder er valgfri, så afgiftspligtige personer kan stadig vælge at være underlagt de almindelige momsordninger.
                  
               
                     (7)
                  
                  
                     Da bestemmelserne i artikel 281-294 i direktiv 2006/112/EF vedrørende særordningen for små virksomheder er under revision, er det muligt, at der træder et direktiv om ændring af disse artikler i kraft, hvori der fastsættes en dato for medlemsstaterne til at anvende nationale bestemmelser, før undtagelsens gyldighedsperiode udløber den 31. december 2021. Hvis dette er tilfældet, bør denne afgørelse ophøre med at finde anvendelse.
                  
               
                     (8)
                  
                  
                     Ud fra de oplysninger, som Ungarn har fremlagt, vil den særlige foranstaltning kun have en ubetydelig indvirkning på de samlede afgiftsindtægter, som landet opkræver fra det endelige forbrug.
                  
               
                     (9)
                  
                  
                     Den særlige foranstaltning vil ikke få negativ indvirkning på Unionens egne indtægter hidrørende fra moms, idet Ungarn vil foretage en kompensationsberegning som omhandlet i artikel 6 i Rådets forordning (EØF, Euratom) nr. 1553/89 (2) —
                  
               VEDTAGET DENNE AFGØRELSE:
         
            Artikel 1
            Uanset artikel 287, nr. 12, i direktiv 2006/112/EF gives Ungarn tilladelse til at momsfritage afgiftspligtige personer, hvis årlige omsætning ikke overstiger modværdien i national valuta af 48 000 EUR efter omregningskursen på datoen for landets tiltrædelse.
         
         
            Artikel 2
            Denne afgørelse får virkning på dagen for meddelelsen.
            Denne afgørelse anvendes fra den 1. januar 2019 indtil den tidligste af følgende to datoer:
            
                        a)
                     
                     
                        den 31. december 2021
                     
                  
                        b)
                     
                     
                        den dato, hvor medlemsstaterne skal anvende eventuelle nationale bestemmelser, som de er forpligtet til at indføre som følge af vedtagelsen af et direktiv om ændring af artikel 281-294 i direktiv 2006/112/EF om særordningen for små virksomheder.
                     
                  
         
            Artikel 3
            Denne afgørelse er rettet til Ungarn.
         
         
            Udfærdiget i Luxembourg, den 2. oktober 2018.
            
               
                  På Rådets vegne
               
               H. LÖGER
               
                  Formand
               
            
         
         
            (1)  EUT L 347 af 11.12.2006, s. 1.
         
            (2)  Rådets forordning (EØF, Euratom) nr. 1553/89 af 29. maj 1989 om den endelige ordning for ensartet opkrævning af egne indtægter hidrørende fra merværdiafgiften (EFT L 155 af 7.6.1989, s. 9).